《汝州陆中丞席喜张从事至同赋十韵》
唐代·孟郊

汝水无浊波，汝山饶奇石。大贤为此郡，佳士来如积。

有客乘白驹，奉义惬所适。清风荡华馆，雅瑟泛瑶席。

芳醑静无喧，金尊光有涤。纵情孰虑损，听论自招益。

愿折若木枝，却彼曜灵夕。贵贱一相接，忧悰忽转易。

会合勿言轻，别离古来惜。请君驻征车，良遇难再觌。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。